Ilona Mononen

**Ilona Mononen** (s. 18. joulukuuta 2003 Hämeenlinna) on suomalainen keskimatkanjuoksija, joka edustaa Lahden Ahkeraa. Vuoteen 2019 hän edusti Janakkalan Janaa. Hänen valmentajansa on Mikko Rajaniemi.

Mononen voitti alle 20-vuotiaiden EM-kilpailuissa Tallinnassa 2021 kultaa 3&nbsp;000&nbsp; metrin juoksussa ennätyksellään 9.15,66. Saman vuoden Nairobin alle 20-vuotiaiden MM-kilpailuissa hän sijoittui 1&nbsp;500&nbsp;metrillä kahdeksanneksi ja 3&nbsp;000&nbsp;metrillä viidenneksi. Vuoden 2022 alle 20-vuotiaiden MM-kilpailuissa Calissa hän sijoittui jälleen 1&nbsp;500&nbsp;metrillä kahdeksanneksi ja 3&nbsp;000&nbsp;metrillä viidenneksi. Saman vuoden Berliinin EM-kilpailuissa hän oli 5&nbsp;000&nbsp;metrillä kahdeksastoista. Hän saavutti maastojuoksun alle 20-vuotiaiden EM-pronssia Veneria Realessa joulukuussa 2022. Alle 23-vuotiaiden EM-kilpailuissa Espoossa 2023 Mononen sijoittui kahdeksanneksi 5&nbsp;000 metrillä. 1&nbsp;500 metrillä hän oli oman alkueränsä viides, mikä ei riittänyt jatkoon. Saman vuoden maastojuoksun EM-kilpailuissa hän saavutti hopeaa alle 23-vuotiaiden sarjassa.

Yleisurheilun EM-kisoissa Roomassa 2024 Mononen sijoittui 3&nbsp;000 metrin estejuoksussa kuudenneksi Suomen ennätysajalla 9.23,28. Saman vuoden Pariisin olympialaisissa hän sijoittui alkuerässään kuudenneksi Suomen ennätysajalla 9.22,77, mikä ei riittänyt loppukilpailuun. Joulukuussa hän saavutti maastojuoksun EM-kilpailuissa pronssia alle 23-vuotiaiden sarjassa. Hän sijoittui maantiejuoksun EM-kilpailuissa 10 kilometrin kilpailussa 16:nneksi 2025. Hän voitti samana vuonna 3&nbsp;000&nbsp;metrin estejuoksun Euroopan joukkuemestaruuskilpailujen 1. divisioonassa Madridissa ajalla 9.49,21, Bergenin alle 23-vuotiaiden EM-kilpailuissa ajalla 9.30,49 ja Universiadeissa Bochum-Wattenscheidissa ajalla 9.31,86. Tokion MM-kilpailuissa hän karsiutui loppukilpailusta Suomen ennätysajalla 9.21,02. Hän saavutti samana vuonna maastojuoksun EM-kilpailuissa hopeaa alle 23-vuotiaiden sarjassa.

Mononen on kilpaillut aikuisten maaotteluissa vuodesta 2020 lähtien. Ensimmäisen voittonsa hän saavutti pohjoismaisen hallimaaottelun 3&nbsp;&nbsp;000&nbsp;metrillä 2024.

Mononen on saavuttanut Kalevan kisoissa 1&nbsp;500&nbsp;metrin juoksussa kultaa vuonna 2021, hopeaa 2020 ja pronssia 2025, 800&nbsp;metrin juoksussa pronssia 2020, 5&nbsp;000 metrin juoksussa hopeaa vuonna 2023 sekä 3&nbsp;000&nbsp;metrin estejuoksussa kultaa 2024. Sisäratojen Suomen-mestaruuskilpailuissa hän sai 800 metrillä hopeaa 2021, 1&nbsp;500 metrin juoksussa kultaa vuosina 2022 ja 2025, hopeaa 2020 ja pronssia vuonna 2021 sekä 3&nbsp;000&nbsp;metrillä kultaa 2022, 2025 ja 2026 sekä hopeaa 2024. Viestijuoksun SM-kilpailuissa hän on saavuttanut 4&nbsp;000&nbsp;metrin viestissä kultaa 2020 ja 2022 ja hopeaa 2024 sekä 4&nbsp;×&nbsp;1&nbsp;500&nbsp;metrin sekaviestissä kultaa 2021, hopeaa 2022 ja 2024 sekä pronssia 2020. Maastojuoksun SM-kilpailuissa hän on saavuttanut lyhyellä matkalla hopeaa ja joukkuekilpailussa kultaa 2023 sekä lyhyellä ja pitkällä matkalla ja sekajoukkuekilpailussa kultaa 2025.

Monosen ennätys ulkoradoilla on 800 metrillä 2.07,57 (2021), 1&nbsp;500 metrillä 4.14,79 (2023), 3&nbsp;000 metrillä 8.57,52 (2022) ja 5&nbsp;000 metrillä 15.25,57 (2025). Hallissa hänen ennätyksensä 800 metrillä on 2.08,85 (2021, pitkällä radalla), 1&nbsp;500 metrillä 4.19,69 (2022; alle 20-v. Suomen ennätys) ja 3&nbsp;000&nbsp;metrillä 8.55,17 (2026, lisäksi hänen nimissään on alle 23-vuotiaiden Suomen ennätys 8.56,61 vuodelta 2025).

## Lähteet